Oikeusministeriö

Lausuntopyyntö

Sisäministeriön lausunto; eurooppalaista tutkintamääräystä koskevan direktiivin täytäntöönpano

Oikeusministeriö pyytänyt sisäministeriön lausuntoa eurooppalaista tutkintamääräystä koskevan direktiivin täytäntöönpanoa koskevasta työryhmämietinnöstä (OM 17/2016). Sisäministeriön lausunto sisältää myös ministeriön rajavartio-osaston lausunnon. Pyydettynä lausuntonaan sisäministeriö toteaa seuraavaa.

Eurooppalaista tutkintamääräystä koskevan direktiivin täytäntöönpanoa koskevassa työryhmässä mukana ollut sisäministeriön jäsen. Siten sisäministeriöllä on ollut mahdollisuus kommentoida mietintöä jo sen valmistelun aikana.

Rajavartiotoimi

Instrumentin soveltaminen tulee jatkossa entisestään tiivistämään esitutkintaviranomaisten ja syyttäjien välistä esitutkintayhteistyötä. Rajavartio-osaston näkemyksen mukaan tutkintamääräyksen soveltaminen ei kuitenkaan aiheuttane merkittäviä muutoksia jo nykyisellään hyvin toimivaan esitutkintayhteistyöhön tai esitutkinnan työmääriin Rajavartiolaitoksessa. Mietinnön mukaan eurooppalaisen tutkintamääräyksen kiireellisiä toimenpiteitä vaativat tilanteet edellyttäisivät ympärivuorokautista päivystysvalmiutta syyttäjälaitoksessa. Rajavartio-osasto katsoo, että ympärivuorokautinen syyttäjäpäivystys on ehdoton edellytys tehokkaan oikeusapuyhteistyön turvaamiseksi sovellettaessa eurooppalaista tukintamääräystä.

Direktiivin 34 artikla käsittelee sen suhdetta muihin oikeudellisiin välineisiin, sopimuksiin ja järjestelyihin. Direktiivin 34 artiklan 3 kohdassa sallitaan se, että jäsenvaltiot voivat tehdä muiden jäsenvaltioiden kanssa kahden- tai monenvälisiä sopimuksia tai järjestelyjä tai jatkaa niiden soveltamista direktiivin täytäntöönpanoajan päätyttyä ainoastaan siltä osin, kuin niiden avulla on mahdollista vahvistaa edelleen direktiivin tavoitteita ja myötävaikuttaa todisteiden hankkimismenettelyjen yksinkertaistamiseen tai edelleen helpottamiseen. Lisäksi edellytetään, että tällöin noudatetaan samantasoisia oikeusturvatakeita kuin direktiivissä. Kohdan 4 mukaan jäsenvaltioiden on ilmoitettava komissiolle viimeistään direktiivin täytäntöönpanoajan päättyessä voimassa olevat sopimukset ja järjestelyt, joiden soveltamista ne haluavat jatkaa.

Rajavartio-osasto ilmoittaa, että sillä ei ole osaltaan yllä mainitun kaltaisia kahdenvälisiä sopimuksia, joiden soveltamisen jatkamista tulisi tässä yhteydessä selvittää sopimusosapuolina olevien jäsenvaltioiden kanssa.

Poliisitoimi

Sisäministeriön poliisiosaston on selvittänyt mahdollisuuksien mukaan täytäntöönpanon kustannusvaikutuksia poliisitoimeen. Tämän hetkisten tietojen ja saatujen selvitysten mukaan täytäntöönpanon kustannukset ovat vähäiset ja satunnaiset.

Sisäministeriön poliisiosasto pyytää huomioimaan mahdolliset muuttuvien tilanteiden johdosta aiheutuvat muutokset kustannuksiin.

Muuta

Lisätietoja sisäministeriön lausunnosta antavat poliisitarkastaja Paukkunen ministeriön poliisiosastolta ja rikostarkastaja Nyström Rajavartiolaitoksen esikunnasta.

Kansliapäällikön sijainen,
Osastopäällikkö Jukka Aalto

Ylitarkastaja Hanne Huvila

Asiakirja on sähköisesti allekirjoitettu asianhallintajärjestelmässä. Sisäministeriö 11.08.2016 klo 14:34. Allekirjoituksen oikeellisuuden voi todentaa kirjaamosta.

|  |  |
| --- | --- |
| Tiedoksi | Sisäministeri RisikkoKansliapäällikkö NergErityisavustaja HannonenRikostarkastaja NyströmPoliisitarkastaja Paukkunen |